[{"text_idx": "#000001", "text": "Temo de la kongreso: Rolo de la fervojoj en la disvolvig\u0302o de la moderna mondo."}, {"text_idx": "#000002", "text": "G\u0302i okazis en la sudokcidenta parto de Francio de la 4-a g\u0302is la 11-a de majo 2013 en Artigues pre\u0300s Bordeaux (Artigues c\u0302e Bordozo) Samtempe kongresis UFE (Unuig\u0302o Franca por Esperanto). Esperanto harmonie kunigis la du asociojn. La arang\u0302ojn partoprenis pli ol 250 geesperantistoj el 17 landoj. Al la kunorganizado multe helpis la g\u0302irondia Esperanto-grupo, kies prezidanto estas Bernard Sarlandie. Pri altkvalitaj kulturaj programeroj en kiuj rolis c\u0302iuj grupanoj zorgis precipe Marcelo Redoulez kun Claudine Pomirol. Jam la nekutima interkona vespero donis imagon pri io eksterordinara. Kaj tiel efektive estis dum c\u0302iuj vesperaj kulturaj programeroj. Multaj surprizoj atendis nin. Al interkonig\u0302o kontribuis per akordiona muzikado kaj E-kantoj la konata franca esperantisto FAMO."}, {"text_idx": "#000003", "text": "En la dimanc\u0302a solena inau\u0306guro honorigis nin la vicprezidanto de la g\u0302enerala konsilio Jean-Marie Darmian. La bonvenigon de la c\u0302eestantoj komencis la prezidantino de LKK (Loka Kongresa Komitato) Sylviane Lafargue. Salutis Rodica Todor \u2013 la prezidantino de IFEF, Claude Nourmont \u2013 la vicprezidantino de UEA, Bernard Sarlandie \u2013 la prezidanto de g\u0302irondia E-grupo, Stefan Mac Gill nome de ILEI. Sekvis kantado de E-himno kun akordiona akompano de FAMO. Post la pau\u0306zo komencig\u0302is salutado de c\u0302iuj reprezentantoj de c\u0302eestantaj landaj asocioj, kaj oni legis ret-alvenintajn bondezirojn de gravaj organizaj\u0302oj kaj unuopuloj. Inter kiuj ankau\u0306 tiu de Probal Dasgupta la prezidanto de UEA. Antau\u0306 la fino Rodica Todor honorigis kaj transdonis diplomojn al Jeannine Daguin, Bernard Sarlandie kaj Marcelo Redoulez pro ilia meritplena laboro por Esperanto. Post la tradicia komuna fotado c\u0302iuj estis invititaj al aperitivo okazanta antau\u0306 la restoracio. Sunbrilo aperis sur c\u0302iuj vizag\u0302oj."}, {"text_idx": "#000004", "text": "Dum la semajno okazis fakaj prelegoj, komitat-kunsidoj, diversaj labor-kunvenoj, oni pritraktis movadajn aferojn, prezentis novaj\u0302ojn el fervoja mondo. Kundiskutis terminara komisiono, okazis ILEI sesio pri la projekto de E-kurso ne nur por fervojistoj. Tre allogaj estis la prezentoj de la venontaj IFEF-kongreso en Italio kaj tiu de UEA en 2015 en Lillo. Oni spektis filmon pri Esperanto kaj mallongan humuran desegno-filmeton \u201cLa bariergvardistino\u201d. Daniel Moirand tre lerte rakontis pri \u201cMil kaj unu noktoj\u201d. Stefan Mac Gill prelegis pri \u201cRolo de la fervojo en moderna mondo\u201d, Michel Lafosse tre kompetente kaj detale prelegis pri \u201cBordoza tramo\u201d. Lia prelego kompletigis antau\u0306an viziton de kelkaj interesuloj al la tram-prizorgejo. Ili konstatis grandan similecon kun trajn-riparejo. Robert Combes kun sia edzino prezentis bildojn pri la konstruado de la \u201cViadukto des Fades\u201d, nuntempe jam ne funkcianta. Mireille Grosjean parolis pri \u201cJapanaj trajnoj\u201d, Andrej Grigorjev el Kranojarsk pri \u201cSiberia fervojista sindikato\u201d, Pjer Buvje pri la \u201cUnua libro kaj la Bona Lingvo\u201d, Marcelo Redoulez pri \u201cBordozaj Maskeronoj\u201d. Bone funkciis libroservo, okazis ekumena Diservo. La prezidanto de la g\u0302irondia E-klubo Bernard Sarlandie kontaktis j\u0302urnalistojn kaj oni aperigis artikolojn pri Esperanto. Aperis tri numeroj de kongresa bulteno. Estis reelektita la g\u0302isnuna estraro por trijara periodo. Ankau\u0306 UFE elektis kaj prezentis novan estraron kaj pridiskutis siajn movadajn aferojn."}, {"text_idx": "#000005", "text": "Al agrabla postagmezo-fino kontribuis la muzikgrupo \u201cMaragane\u201d instruante gaskonajn dancojn. Alian tagon same entuziasme instruis kantadon Ankie kaj Nanne \u2013 la duopo el Kajto. Ambau\u0306 grupoj prezentis vesperan koncerton. Ili plezurigis la c\u0302eestantojn \u2013 pri tio atestis longaj varmaj aplau\u0306doj. En aliaj vesperoj temis pri lirikaj\u0302oj de Morine Stride kaj plac\u0302aj kantoj kun pian-akompano de Isabelle. Tre amuzan spektaklon \u201cLa sekreto de la magia trajneto\u201d prezentis kanta kaj teatra trupo \u201cLa Kompanoj\u201d de Esperanto-G\u0302irondio. G\u0302i estis speciale kreita por la fervojista kongreso. Bankedo plensatigis c\u0302iujn kiuj partoprenis g\u0302in. Tripersona fervojista orkestro dancigis kelkajn c\u0302eestantojn. Al la internacia vespero kontribuis la c\u0302eestantoj per kantoj, poemoj, mallongaj rakontoj kaj muzikado."}, {"text_idx": "#000006", "text": "Okazis pluraj duontagaj ekskursoj dum kiuj ni vizitis (per piede au\u0306 el panorama buso) la belan urbon Bordozo. Alia interesa vizito gvidis nin al la rava mezepoka urbeto Saint Emilion (Sankta Emiliono) situanta en la koro de la bordoza vitejo. G\u0302i estas konata c\u0302efe pro bona rug\u0302a vino, kiun ni c\u0302e la fino de la vizito gustumis. Alia tiea specialaj\u0302o por frandemuloj estas makaronoj. Nu, la urbeto ric\u0302as je historio. La plej interesa malkovro por ni estis vizito de la plej vasta monolita preg\u0302ejo en Eu\u0306ropo. Aliaj ekskursantoj partoprenis viziton al la Citadelo de Blajo."}, {"text_idx": "#000007", "text": "Marde la tuttaga ekskurso kondukis nin al Arkas\u0302ono. Tie ni surgrimpis la dunon Pilat por spekti vastan c\u0302irkau\u0306aj\u0302on \u2013 unuflanke arbaron, aliflanke maron. La sablo estas tre fajna. S\u0302ippromenado tra la arkas\u0302ona golfeto ebligis vidi la dunon de alia flanko. G\u0302i etendig\u0302as je distanco de 2,7 kilometroj kaj altas pli ol 100 m super la marnivelo. Bonege ni tagmang\u0302is en loka restoracio."}, {"text_idx": "#000008", "text": "Alia tuttaga ekskurso vizitigis al partoprenantoj la subc\u0302ielan landezian vilag\u0302on Markvezo. Ambau\u0306 ekskursoj estis ric\u0302enhavaj kaj c\u0302iuj partoprenantoj estis tre kontentaj."}, {"text_idx": "#000009", "text": "Post la solena fermo kaj transdono de la kongresa flago la fama koruso \u201cInterkant\u201d prezentis tre interesan spektaklon pri la opero Karmen sub la gvido de Franjo Le\u0301ve\u0300que."}, {"text_idx": "#000010", "text": "La postkongresa ekskurso kondukis nin al Pauillac (Pojako), kie ni iom aventureme ens\u0302ipig\u0302is por atingi la insuleton Patiras (Patiraso). Tie ni ekologie tagmang\u0302is lau\u0306 ne kutima maniero \u2013 sen mang\u0302ilaro. (Tiamaniere estas s\u0302parata 40 litroj da akvo por persono). C\u0302io bongustis. Al bonhumoro kontribuis Kajto."}, {"text_idx": "#000011", "text": "Konklude: ambau\u0306 kongresoj estis tre sukcesaj kaj oni havis okazon ekkoni novajn samideanojn. Alia pozitiva afero estas, ke kelkaj esperantistoj membrig\u0302is c\u0302e IFEF kaj estis akceptita nova landa fervojista asocio en Kubo. Pro tre alloga prezento fare de italoj kelkaj entuziasmuloj (ne fervojistoj) jam alig\u0302is al la venonta IFEF-kongreso okazonta en la itala urbeto San Benedetto del Tronto situanta 300 km sude de Bologna. Alig\u0302u ankau\u0306 vi, c\u0302ar la italoj garantias belan sunan veteron kaj buntan programon!"}]